b'\n_START_ARTICLE_\nTartu maraton\n_START_PARAGRAPH_\nTartu maraton on Eesti tuntuim ja osav\xc3\xb5tjaterohkeim suusamaraton. Maraton toimub igal aastal veebruari kolmandal p\xc3\xbchap\xc3\xa4eval ning kuulub rahvusvahelisse Worldloppeti ja Eesti Estoloppeti pikamaasuusatajate sarja._NEWLINE_Maratoni Tartu- ja Valgamaal kulgeva raja p\xc3\xb5hivahemaa on 63 kilomeetrit ja l\xc3\xbchivahemaa 31 kilomeetrit. Maratoni s\xc3\xb5idetakse traditsiooniliselt klassikalises stiilis. Maratoni reeglid on vastavuses Rahvusvahelise Suusaliidu ja Eesti Suusaliidu pikamaasuusatamise v\xc3\xb5istlusm\xc3\xa4\xc3\xa4rustega._NEWLINE_Maratoni korraldab Klubi Tartu Maraton.\n_START_SECTION_\nAjalugu\n_START_PARAGRAPH_\nEsimene Tartu maraton toimus 1960. aastal. 1967. aastal toimus v\xc3\xb5istlus esmakordselt ka naistele. 1986. aastal l\xc3\xb5petas Tartu maratoni 9858 osav\xc3\xb5tjat, mis on kehtiv l\xc3\xb5petajate rekord. Worldloppeti sarja kuulub \xc3\xbcritus alates 1994. aastast. Alates 1997. aastast korraldatakse lisaks p\xc3\xb5hivahemaale ka l\xc3\xbchikese vahemaaga maratoni._NEWLINE_P\xc3\xa4rast esimest maratoni aastal 1960 on Tartu maraton \xc3\xa4ra j\xc3\xa4\xc3\xa4nud 14 aastal. Viimati, 2014. ja 2016. aastal, j\xc3\xa4i maraton \xc3\xa4ra kehvade lumeolude t\xc3\xb5ttu.\n_START_SECTION_\nTuntud osalejaid\n_START_PARAGRAPH_\nAastate jooksul on Tartu maratonil osalenud avaliku elu tegelasi, kes ei ole sportlased. Pika distantsi on korduvalt l\xc3\xa4binud n\xc3\xa4iteks poliitikud Andrus Ansip, Meelis Atonen ja J\xc3\xbcrgen Ligi, ajakirjanikud Priit Pullerits, Roald Johannson, Hannes Hermak\xc3\xbcla, Meelis Kompus, J\xc3\xbcri Muttika, Tarmo Tiisler, Alvar Tiisler, n\xc3\xa4itleja Veikko T\xc3\xa4\xc3\xa4r, riigiametnikud Madis Lepaj\xc3\xb5e, Norman Aas, Uku H\xc3\xa4nni. Tartu maratoni saadikutena on avalikult suusas\xc3\xb5iduks valmistunud ja maratoni s\xc3\xbcndmustel osalenud n\xc3\xa4iteks teleajakirjanikud Grete L\xc3\xb5bu ja Annely Adermann ning laulja Kaire Vilgats.'